# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Diweddariad ar y gwaith o weithredu’r argymhellion a geir yn adroddiad y Gweithgor Cymunedau**, **Cyfraniadau a Chynefin Pobl Ddu, Asiaidd ac** **Ethnig Leiafrifol yn y Cwricwlwm Newydd**  |
| **DYDDIAD**  | **22 Mehefin 2022** |
| **GAN** | **Jeremy Miles AS, Gweinidog y Gymraeg ac Addysg** |

Fy ngweledigaeth i yw y bydd pob person ifanc yn deall sut mae hanes, iaith, amrywiaeth a diwylliant Cymru wedi siapio Cymru i fod yn genedl falch ac unigryw, a bydd yn ysbrydoli pobl ifanc i ddiogelu eu treftadaeth unigryw a'r iaith Gymraeg. Mae’r [Cytundeb Cydweithio](https://gov.wales/co-operation-agreement-2021), a ddaeth i rym ym mis Rhagfyr yn cefnogi'r weledigaeth hon ac yn pwysleisio pwysigrwydd hanes Cymru ac yn cadarnhau ein hymrwymiad i wella addysgu hanes Cymru drwy sicrhau ein bod yn datblygu cefnogaeth i'n hathrawon i'w addysgu yn ei holl gymhlethdod a'i hamrywiaeth.

Mae gweithredu’r argymhellion a wnaed gan [Weithgor Cymunedau, Cyfraniadau a Chynefin Pobl Ddu, Asiaidd ac Ethnig Leiafrifol yn y Cwricwlwm Newydd](https://llyw.cymru/sites/default/files/publications/2021-03/gweithgor-cymunedau-cyfraniadau-chynefin-pobl-dduon-asiaidd-lleiafrifoedd-ethnig-cwricwlwm-newydd-adroddiad-terfynol.pdf) yn rhan annatod o addysgu ynghylch profiadau a chyfraniadau amrywiol pobl Ddu, Asiaidd ac Ethnig Leiafrifol ar draws y Cwricwlwm i Gymru a bydd yn helpu i fynd i'r afael ag anghydraddoldebau o fewn ein system addysg.

Heddiw, rwy'n cyhoeddi'r adroddiad blynyddol cyntaf, sy'n nodi'r camau rydym wedi'u cymryd hyd yma i fwrw ymlaen â'r argymhellion o fewn fframwaith y Cwricwlwm i Gymru ac yn ehangach:[https://llyw.cymru/adroddiad-blynyddol-ar-weithredur-argymhellion-yn-adroddiad-y-gweithgor-cymunedau-cyfraniadau](https://eur01.safelinks.protection.outlook.com/?url=https%3A%2F%2Fllyw.cymru%2Fadroddiad-blynyddol-ar-weithredur-argymhellion-yn-adroddiad-y-gweithgor-cymunedau-cyfraniadau&data=05%7C01%7CCurtis.ArmsWilliams%40gov.wales%7Cc7a097603eda4ea704fa08da52c6c295%7Ca2cc36c592804ae78887d06dab89216b%7C0%7C0%7C637913310855577330%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=nJv6YzsqlqCsk0C9fiDaCg%2FC0TxfaPzIZ%2FJgIkhq2Vs%3D&reserved=0)

Rwy’n falch bod cynnydd cadarn wedi'i wneud dros y flwyddyn ddiwethaf. Cymru yw'r wlad gyntaf yn y Deyrnas Unedig i wneud dysgu am brofiadau Pobl Ddu, Asiaidd ac Ethnig Leiafrifol yn orfodol o fewn y cwricwlwm newydd, fel rhan annatod o ddysgu hanes Cymru sy’n orfodol. Rwyf hefyd yn falch o'r cynnydd ar y cynnig dysgu proffesiynol ehangach, gan gynnwys Addysg Gychwynnol Athrawon a Gwobr Addysgu Proffesiynol Betty Campbell MBE.

Drwy gynnal cysylltiadau agos rhwng y camau sy'n cael eu cymryd ar draws y maes addysg ac yn y llywodraeth, byddwn yn sicrhau parhad a chynaliadwyedd y gwaith hwn ac yn canolbwyntio ar ei effaith gadarnhaol ar gymdeithas ehangach. Yn gynharach y mis hwn, roeddwn yn falch o roi'r wybodaeth ddiweddaraf am y camau yr ydym yn eu cymryd yn ein system addysg fel rhan o [Gynllun Gweithredu Cymru Wrth-Hiliol](https://llyw.cymru/cynllun-gweithredu-cymru-wrth-hiliol) ac ar [Ddysgu Proffesiynol Amrywiaeth a Gwrth-hiliaeth](https://llyw.cymru/datganiad-llafar-cefnogi-system-addysg-wrth-hiliaeth) cenedlaethol.

Ni ellid bod wedi cyflawni’r hyn a wnaed hyd yma heb y gefnogaeth gref gan ein rhanddeiliaid.

Rwy’n ddiolchgar iawn am yr ymgysylltu a’r gefnogaeth barhaus a gawsom gan yr Athro Charlotte Williams OBE, cadeirydd y grŵp a rhywun sy’n parhau i gyflawni rôl allweddol o ran cefnogi Llywodraeth Cymru wrth i ni symud ymlaen i weithredu’r argymhellion, ac am y gwaith ymgysylltu sylweddol y mae’n parhau i’w wneud gyda phartneriaid a rhanddeiliaid allanol.